b'\n_START_ARTICLE_\nRekombinantna DNK\n_START_PARAGRAPH_\nR\xc3\xa8kombin\xc3\xa1ntna DNK je sintezna molekula DNK, sestavljena iz fragmentov DNK razli\xc4\x8dnega izvora \xe2\x80\x93 gre za kombinacijo DNK-zaporedij, ki se v tak\xc5\xa1ni obliki naravno ne nahajajo. Pri tehnikah genetske modifikacije rekombinantno DNK proizvedejo z vstavljanjem dolo\xc4\x8denega DNK-zaporedja v obstoje\xc4\x8di genom nekega organizma. To izvedejo na primer s pomo\xc4\x8djo bakterijskega plazmida, ki ima vlogo vektorja, torej prena\xc5\xa1alca zaporedja, ki ga \xc5\xbeelimo vstaviti. _NEWLINE_Tehniko rekombinantne DNK sta leta 1973 razvila Stanley Norman Cohen in Herbert Boyer ter svoje odkritje objavila leta 1974 pod naslovom  Construction of Biologically Functional Bacterial Plasmids in vitro, kjer sta opisala postopek izolacije bakterijskih genov ali drugih odsekov DNK ter njihovo vstavitev v drugo bakterijsko celico, s \xc4\x8dimer nastane transgena bakterija. Tehnologijo rekombinantne DNK je omogo\xc4\x8dilo odkritje restrikcijskih endonukleaz, ki cepijo DNK na vnaprej dolo\xc4\x8denih mestih.'